"Gaitza da gure moduko klubak goiko postuetan egotea" - Bizkaiko Hitza\n“Gaitza da gure moduko klubak goiko postuetan egotea”\n2017, ekainak 16 Bizkaia, Elkarrizketa 197\nGutxik ezagutuko dituzte Isuntza arraun elkartearen gorabeherak Santi Zumaran Larrinagak (Lekeitio 1950) bezain ondo. 38 urte darama Lekeitioko arraun elkartearen lema eramaten. Elkartea sortu eta urtebetera sartu zen lantaldean, eta handik urtebetera, Jesus Mari Plaza —Isuntzaren lehenengo lehendakaria izan zena— ordezkatu zuen karguan.\nZelan sortu zen Isuntza arraun elkartea?\nValerio Basozabal algortarra lekeitiar batekin ezkondu zen, eta bere bidez lortu genuen lehenengo batela, Getxok emanda. Hortik hasi zen, geldi-geldi, elkartea aurrera egiten. Orioko Miralles ere etortzen zen, eta hasieretan hor ibili zen lanean Julian Arrate ere. Abila da jendea konbentzitzen, eta berak nahastu ninduen. Gero, berak ontzia utzi zuen, eta hemen nago ni oraindik.\nNola ekarri zenuten lehenengo batela?\nGetxotik ekarri zen kamioian. Orduan ez zegoen furgonetarik. Estropadetara joateko ere trainerillak eta batelak kamioian eramaten genituen. Orain, karroak eta guzti dituzu, baina orduan ez zegoen horrelakorik. Getxokoaren ondoren, beste batel bat erosi genuen Plentzian, eta, gero, apurka-apurka gehiago erosiz joan ginen. Gaur egun, pila bat material daukagu.\nHasieran, diru nahikorik ere ez zenuten edukiko…\nGauzak aldatuz joan dira. Orain dela 32 urte, udalak miloi bi edo hiru milioi pezeta ematen zigun, eta gaur egun ez gara heltzen erdiaren erdira ere. Orduan, kirol asko ere ez ziren egoten, gaur egun talde asko daude, eta denen artean banatu behar da.\nNondik lortzen duzue laguntza orduan?\nBabesleak bilatzen ditugu, eta beste erakunde batzuen diru laguntzak ere egoten dira beharrizanetarako. Aurten, Cikautxo kooperatibari milaka esker eman behar dizkiogu. Haiekin hitzarmen bat sinatu genuen, eta oso pozik gaude. Neskei ere laguntza handia eman diete. Gaur egun, gauzak dauden moduan egonda, gaitza izaten da babesleak edo laguntzak lortzea.\nEstropadak eta txapelketak ere aldatu egingo ziren urte hauetan guztietan.\nLehen ere berdin egoten ziren, baina ez zen ligarik egiten. Gonbidapenez parte hartzen zenuen estropadetan. Taldeak ere lehengo antzera daude. Tolosako talde berri bat dabil, Itsas Lapurrak, baina beste berririk ez dago. Orain ligak daudenez, klubek A eta B traineruak izaten dituzte, baina batelek berdin jarraitzen dute. Bateletako estropadak egiten dira hasteko, gero trainerillenak, eta, gero, trainerua.\nNesken taldea ere sortu da Lea-Artibain.\nHori pozgarria izan da. Isuntzako zuzendaritza guztia oso pozik gaude. Bizkai guztian lehenengo nesken trainerua Lekeition egon zen. Cabo da Cruzekin eta Hondarribiarekin lehiatzen genuen. Bi urtez mantendu zen, eta gero desagertu egin zen. Lekeitio, Elantxobe eta Gernikako neskekin bat eginda osatu genuen trainerua. Gainera, ondo ibiltzen zen. Sasoi hartan Cabo da Cruzi irabazi egiten genion; horrek ere esan nahi du zerbait.\nAurten berriz hasi zarete.\nOndarroak eta Isuntzak bat egin dugu, eta Lea Artibai izena jarri diogu traineruari. Lehenengo urtea izateko, pozik eta gogo handiarekin dabiltza, eta horrek giroa ondu eta elkar ezagutzea eragingo du. Ez da erraza, baina ahalegina egingo dugu.\nZelako taldea osatu du Isuntzak aurten?\nSenior, kadete, txiki eta kimuak batuta, 114 gaude. Zuzendaritza mailan, berriz, 13 edo 14 lagun ari gara lanean. Lehen pila bat gazte edukitzen genituen, baina, futbola hasi zenetik, arraunera baino lehen futbolera joaten dira gazteak. Urte moteltxoak izan ditugu; iaz eta aurten, ordea, oso pozik gaude. Ume pila bat daukagu, eta berriro etortzeko asmoa dutenak ere badira. Hori da, azken finean, klubaren etorkizuna. Beste klub batzuk diruarekin funtzionatzen dute. Horregatik, gaitza da gure moduko klubak goiko postuetan egotea. Arraunlari on bat badaukazu, eraman egiten dute.\nAlde horretatik, aldatu egin dira gauzak. Arrauna profesionalizatu egin dela esan daiteke?\nLehen ez zen egoten horrelakorik. Herriko trainerua egoten zen, eta agian inguruko herrietako baten bat etortzen zen, baina ez zen fitxaketarik egoten. Denok dakigu zer dagoen egun. Guk gure harrobiarekin egiten dugu lan. Seniorretan, 29 arraunlari ditugu, eta, hiru izan ezik, beste guztiak dira hemengoak.\n40 urte hauetan Isuntzak momentu onak eta txarrak biziko zituen. Zeintzuk oroitzen dituzu?\nLehenengotan, beti atzean ibiltzen ginen, eta, gero, geldi-geldi gorantz joan gara. Urte askotan puntako trainerua izan gara. Euskal Herri mailan, bederatzi, hamar, hamaika edo hamabigarren postuetan ibili gara. TKEn ere egon gara, hiru urte egin genituen maila horretan, eta Kontxan ere egon ginen 1986 eta 1999 urteetan. TKEn geundela hasi ziren taldeak fitxaketak egiten. Ondorioz, gure moduko klubak behera joan ginen. Jaitsi ginenean, Trintxerperekin batera, KAEn ere ligak egitea bultzatu genuen. Ez zutela balio gonbidapenek, gaur egun beste formatu batzuk egin behar zirela aldarrikatu genuen. Beti egon gara txanda onean. Gora igarotzeko kanporaketak ere egin ditugu, baina ez dugu lortu. Goian egotea eta puntan ibiltzea garrantzitsua da, ea aurten ere hor egoten garen.\nNola uste duzu ibiliko dela taldea denboraldi honetan?\nBateletan ondo ibili gara. Bizkaiko txapeldun gelditu ziren umeak, Euskadiko hirugarren eta Espainiako hirugarren. Gaztetxoak dira gure fruitua, horiek dira etorkizuna, eta hortik jokatu behar dugu. Haiek gustura ibiltzea nahi dugu. Bestalde, trainerua ere ondo ibiliko dela uste dut. Talde batzuk KAE1ean ere fitxaketak egiten hasi dira, eta zazpi edo zortzi traineru borrokan ibiliko garela uste dut. Gure asmoa lehenengo txandan egotea izango da. Ez da izango erraza, baina ahalegina egingo dugu.\n40. urteurrena ospatzen duzue aurten.\nUrte asko dira. Ospakizunak izan genituen joan den asteburuan, baina orain ligari begira jarri gara. Santurtzin hasiko dugu traineruen liga domekan.\nAzpiegitura aldetik zelan konpontzen zarete?\nAzpiegitura onak ditugu. Inork pentsatu baino lan gehiago dago hor. Hasi ginenean, batelak eta trainerillak portuan edukitzen genituen, Garabillako bodega batean. Gero, hortik Itsasoko Gizarte Institutuaren azpira igaro ginen. Ontziak ez zitzaizkigun kabitzen, eta Zita ostatuan sartu ginen. Itxita zegoen, baina atea ireki, sartu eta trainerua gorde genuen bertan. Bi urtez egon ginen horrela. Urte eta pikura, salaketa bat heldu zitzaidan etxean indarrez sartzeagatik, eta orduan Lekeitioko alkatea zen Jabier Txakartegirekin joan behar izan nintzen Bilbora eta Gasteizera. Bertan behera gelditu zen kontua azkenean, baina arduratuta egon nintzen. Trainerua atera eta gero, leku bila hasi ginen. Hostal azpian dagoen lokala udalarena zen, eta han egin zen kluba.


naiz: agenda - ‘The Artist is Present’\nGuggenheim museoak ‘The Artist is Present’ izenburuko dokumentalaren doako emanaldi bat eskainiko du otsailaren 5ean, zinema-aretoetan estreinatu aurretik. ‘The Artist is Present’ Marina Abramovic artistaren atzera begirako bat dela-eta ekoiztu da eta 2010ean New Yorkeko MoMAn egin zen.\nDokumentalaren zuzendaria Matthew Akers da. Emanaldia jatorrizko bertsioan izango da, hau da, ingelesez, eta gaztelaniazko azpitituluak jarriko dituzte. Saioa arratsaldeko 18:30ean hasiko da, entzunaretoan, eta sarrera dohainik izango da, aulki guztiak bete arte.


Udalak terrazetako mahaien artean 3 metroko distantzia ezarri du eta terrazen azalera handitzea baimendu du - - Tolosaldeko ataria\nUdalak terrazetako mahaien artean 3 metroko distantzia ezarri du eta terrazen azalera handitzea baimendu du\nAmasa-Villabonako Udala 2020-05-12 10:11\nUdalak, udaltzaingoarekin batera hainbat neurri hartu ditu tabernetarako ezarri diren segurtasun neurriak zorrotz betetzeko eta egoera larria bizi duten tabernariek jarduera ahalik eta modu duinenean garatu ahal izateko.\nUdalak herriko tabernen terrazetako mahaien arteko espazioa 3 metrora handitzeko neurriak hartu ditu, pertsonen arteko 2 metroko segurtasun distantzia errespeta dadin.\nLarrialdi egoera honetan sektoreak pairatu behar izan duen egoera zail honetan tabernariei laguntzeko, terrazei leku gehiago okupatzeko baimena eman zaie, mahai kopurua ahalik eta gutxien murriztu dadin.\nTerrazei aplikatu zaizkien neurri berezi hauek ez-ohikoak eta behin behinekoak dira. Deskonfinamendua amaitzean, terrazak aurreko egoera normalera bueltatuko dira.\nOrdutegiei dagokionez, ez da aldaketarik egon eta terrazen araudiak garai honetarako ezartzen duen ordutegia mantentzen da: beranduenez 23:00ak arte egon daiteke terraza zabalik.\nAmasa-Villabonako udaletik, arduraz jokatzeko deia egiten diegu bai tabernariei eta baita bezeroei ere. Tabernariek bete beharreko neurriak (betez ere ezarri diren neurri higienikoak) zorrotz bete behar dituzte eta bezeroek ere pertsonen arteko 2 metroko segurtasun distantzia beti mantendu behar dutela izan behar dute gogoan.